text: Politiet på jagt efter den tredje mand 
  10 februar 2010 kl. 07.49
  To personer er anholdt , men en tredje er stadig på fri fod efter kniv-overfaldet på et kærestepar på banegården i Fredericia mandag eftermiddag. Han bliver nu jagtet intenst.
  Spørgsmål om tid
  - Vi ved, hvem han er, så det er et spørgsmål om tid, før vi har fat i ham, siger vagtleder ved Sydøstjyllands Politi. 
  Politiet har en formodning om, at den sidste gerningsmand kan befinde sig i området omkring Middelfart, hvor han har bopæl.
  
  Varetægtsfængslet
  Den ene af de to anholdte er tirsdag eftermiddag blevet varetægtsfængslet i et grundlovsforhør.
  - Han er fængslet i fjorten dage og den afgørelse er kæret af både forsvarer og anklager, fortæller Bo Fischer, der er efterforskningsleder ved politiet i Fredericia.
  
  Uklart motiv 
  Tirsdagens grundlovsforhør har ikke umiddelbart skabt klarhed over et motiv til kniv-overfaldet.
  - Vi er ikke kommet nærmere et motiv, og da forhøret har været for lukkede døre, så kan jeg ikke fortælle ret meget mere lige nu. Måske kan vi oplyse lidt mere, når vi får fat i den sidste gerningsmand, siger Bo Fischer
  